રહી વાત પાટીદારો દ્વારા કબજો કરવાની. સવાલ છે કે કબજો કોનો કરવો પડ્યો? કોના પાસેથી કબજો લીધો? જવાબ પીરાણા સ્થિત સતપંથીઓની માત્રુ સંસ્થામાં છે, “ધ ઈમામશાહ બાવા રોઝા સંસ્થાન કમિટી ટ્રસ્ટ” (રજી ક્ર E 738) ના બંધારણમાં છે. તેના બંધારણ માં જોશો તો જણાશે કે મુસલમાનોના કાબ્રસ્થાનમાં આવેલ ઈમામશાહ બાવાની કબર અને તેના ઉપર બાંધેલ દરગાહની માલિકી હક્ક કંઈ પાટીદારોને નથી મળી. આજે પણ ઈમામશાહ બાવાની દરગાહના માલિકો તો તેમના વંશજો એટલે કે સૈય્યદો છે. પાટીદારો માત્ર વહીવટ કરે છે. પહેલાં વહીવટ સૈય્યદો દ્વારા નિમાયેલ “કાકા” કરતા. કાકાનો વહીવટ બરાબર ન હોતા, પીરાણાના અનુયાયીઓમાં અસંતોષ થયો અને સમસ્યા કોર્ટમાં ગઈ. વર્ષ ૧૯૩૯માં કોર્ટે માત્ર વહીવટ કરવા માટે એક ટ્રસ્ટ બનાવ્યું અને તેમાં કાકાના અધિકારો ઓછા કરી નાખ્યા. વાત એટલી છે કે ઈમામશાહની દરગાહના માલિક આજે પણ સૈય્યદો જ છે, પાટીદારો નથી. આ ટ્રસ્ટમાં જમા થતા પૈસાઓમાંથી બંધારણ પ્રમાણે સૈય્યદોને મુસલમાન ધર્મના ત્યોહારોના લાગાઓ આપવામાં આવે છે. આ તો માત્ર નમૂનો છે, આવા તો અસંખ્ય દાખલાઓ છે.